**A Magyar Vakok és Gyengénlátók Országos Szövetségének elnöksége 2023-ban, az MVGYOSZ és a Látássérültek Észak-alföldi Regionális Egyesületének felterjesztése alapján Szilágyi Ildikót a látássérült emberek művelődése és kulturálódásának elősegítése érdekében tett munkája elismeréseként Braille-emlékéremmel jutalmazza.**

**Szilágyi Ildikó**

Nemrég zárult négy évtizedes áldozatos könyvtárosi munkájával fáradhatatlan segítője a látássérült emberek ügyének. Ildikó Bács-Kiskun megyében, Baján született. Iskoláit Kalocsán, Szegeden és Miskolcon végezte. Pályáját 1983-ban kezdte a Bajai Városi Könyvtárban, azóta élete, hivatása a könyvtár. 1990-ben családot alapított, Debrecenbe költözött. 2006 szeptemberében lett a Debreceni Városi Könyvtár Újkerti Könyvtárának vezetője. Célkitűzései között szerepelt, hogy az életben hátránnyal küzdő, fogyatékossággal élő embereknek is otthont teremtsen a könyvtárban. Egy véletlen szerencse folytán még abban az évben összetalálkozik Rózsa Dezsővel, aki barátaival a Helen Keller emlékműsort mutatja be. Ez a találkozás, a műsor és benne elhangzó látássérült szerzők versei olyan nagy hatással voltak rá, hogy úgy gondolta, ezt az élményt másnak is át kell élnie, így született meg az Esélyegyenlőségi Hetek program gondolata, mely 2007 tavaszán indult útjára és tíz éven át tartott. A sokszínű, nagy érdeklődést kiváltó rendezvénysorozattal a könyvtár egyfajta bemutatkozási lehetőséget kínált a különböző csoportoknak, így minél többen megismerhették a fogyatékossággal élő emberek mindennapjait, és ráirányította a figyelmet értékteremtő kulturális tevékenységükre.

Ildikó 2016-ban Budapestre költözött és előbb a FSZEK fiókkönyvtáraiban, majd az MVGYOSZ hangos- és Braille-könyvtárában dolgozott. Pályafutásának egyik legnagyobb projektje a Louis Braille könyvtár Braille-állományának rendszerbe szervezése volt. Azállomány átválogatása, vonalkódozása és beleltározása 2022 nyarán ért véget, idén a pontírásos és hangoskönyv-katalógus egybefésülésén végezte el az utolsó simításokat.

Szilágyi Ildikó elhivatott könyvtárosként hozzájárult a könyvtár szakmai színvonalának megtartásához és fejlesztéséhez, a látássérült emberek kulturális esélyegyenlőségéhez. Az általa indított könyvklubbal és az irodalomterápiás foglalkozásokkal a látássérült olvasók közösségi kapcsolatait is erősítette.

Negyven éves odaadó munkáját követően, Ildikó 2023 nyarán nyugdíjba vonult, de őt ismerve napjait ezután sem a tétlenség jellemzi majd az általa hőn szeretett Itáliában.